Mooinooi-vroue: Borgtogaansoeke hervatDie agt beskuldigdes in die hof (18 Januarie 2018). Foto: Phillip Bruwer Die agt beskuldigdes wat op ŉ reeks aanklagte teregstaan in verband met die verdwyning van en vermoedelike moord op die egpaar Anisha (30) en Joey (32) van Niekerk van Mooinooi, sal Donderdag terug in die beskuldigdebank van die Brits-landdroshof wees. Die ses mans en twee vroue (onderskeidelik 18 en 21 jaar oud) staan tereg op aanklagte van sameswering om ŉ moord te pleeg, moord, ontvoering, verkragting, roof met verswarende omstandighede en inbraak met die doel om te steel. Weens die aanklag van verkragting wat by die klagstaat gevoeg is, mag die verdagtes se identiteit nie bekend gemaak word voordat hulle gepleit het nie. Twee van die beskuldigdes se borgtogaansoeke is verlede week in die landdroshof aangehoor. Beskulidgde twee se aansoek moet nog afgehandel word, waarna die res van die beskuldigdes se borgtogaansoeke sal plaasvind. Dit is nie duidelik hoe lank dit sal neem om al die borgtogaansoeke af te handel nie. Een van die beskuldigdes, ŉ 52-jarige man wat na bewering die meesterbrein agter die twee vroue se verdwyning is, was verlede week in die getuiebank waar hy aangedui het dat hy beplan om skuld op al die aanklagte teen hom te ontken. Die man bedryf sy eie duikklopperonderneming in Mooinooi op die eiendom wat aan Anisha behoort. Hy het verlede week aan die hof gesê hy weet nie waar Anisha tans is nie en dat hy haar op 10 Desember omstreeks 11:00 die laaste keer gesien het. Beskuldigde nommer 2. Weens die aanklag van verkragting wat by die klagstaat gevoeg is, moet die beskuldigdes se identiteite weerhou word tot hulle op die aanklag gepleit het. Foto: Phillip Bruwer, Maroela Media Tydens die man se getuienis het sy regsverteenwoordiger, Pontsho Raikane, hom gevra of hy bewus was dat die polisie ŉ vuurpit op sy perseel in die Buffelsfontein-gebied van Mooinooi gevind het waarin beendere was. “Ek weet nie wat die polisie alles gekry het nie, want ek was toe reeds in aanhouding. Maar daar is ŉ vuurpit waar ons drie perde verbrand het wat vergiftig is,” het hy geantwoord. Hy het ook getuig hy, Anisha en Joey was “goeie vriende”. “Ek en daai mense was goeie vriende gewees. Hulle het altyd vir my kom kuier by die shop. En ek het hulle tot gehelp deur my perde vir hulle te leen. En hulle ook gehelp as daar ŉ probleem met hul voertuie was. Anisha het baie keer by my kom sit en as dinge te veel sou raak vir haar, sou sy met my kom praat het,” het hy gesê. Die ander beskuldigde wie se borgtogaansoek reeds aangehoor is, is ŉ werknemer van die beweerde baasbrein. Die hof het tydens sy borgtogaansoek gehoor hy kan vermoedelik ook met ŉ plaasmoord verbind word wat in 2014 in die Rustenburg-omgewing plaasgevind het. Maroela Media het vroeër berig Joey en Anisha is op 10 Desember omstreeks 07:30 die laaste keer in die Mooinooi-omgewing gesien waar hulle saam op ŉ kleinhoewe woon. Hulle was op pad na Pretoria om Joey se pa se roudiens by te woon, maar het nie hul eindbestemming bereik nie. Hul uitgebrande Nissan X-Trail-sportnutsvoertuig is later in die Magaliesburg-omgewing gevind. Dit het later aan die lig gekom dat Joey en Anisha glo ure lank gemartel en ook verkrag is. Die motief vir die voorval hou moontlik verband met ŉ eiendomsgeskil. Een van die beweerde moordenaars wou die vroue glo dwing om dokumente te teken om hul besittings aan hom oor te dra. Lees alle vorige berigte oor Joey en Anisha van Niekerk op Maroela Media.